《剧暑不可耐戏作冷语排之呈国威同舍兄》
宋代·林宗放

云师怒挟风伯狂，排山立海恣披猖。
期须委雪一丈强，杀气蚕日埋扶桑。
平时身热号炎荒，冰山亦复连穹苍。
翔风健儿材武良，堕指十一半在亡。
岩谷不问殓虎狼，冻合瀛海蛟龙僵。
苍生似落冰蚕乡，一气如缕何可长。
翻思蹈火勇赴汤，谁能排云挈太阳。
稍与万物回精光。客来徵此疑荒唐，
乌有先生投予方。端居炎赫汗反浆，
试想幻境生清凉。

作者简介：宁国府宣城人，字问礼。孝宗淳熙十四年进士。授潭州教授，改通州。州学旧刊《三谏集录》，载章惇奸状，惇之孙时为郡守，欲毁其板，宗放执不与。调太平州，四方学徒至者数百人。改知兰溪县，摧折豪强，奸吏屏气。以荐授广州通判，请祠禄归。